
PËR MËNYRËN E ORGANIZIMIT DHE TË FUNKSIONIMIT TË KËSHILLIT KOMBËTAR TË ARSIMIT DHE FORMIMIT PROFESIONAL E TË SEKRETARIATIT TEKNIK

Në mbështetje të nenit 100 të Kushtetutës dhe të pikës 4 të nenit 21 të ligjit nr. 8872, datë 29.3.2002 “Për arsimin dhe formimin profesional në Republikën e Shqipërisë”, të ndryshuar, me propozimin e Zëvendëskryeministrit dhe Ministër i Arsimit dhe Shkencës dhe të Ministrit të Punës, Çështjeve Sociale dhe Shanseve të Barabarta, Këshilli i Ministrave

VENDOSI:

1. Këshilli Kombëtar i Arsimit dhe Formimit Profesional, si organ këshillimor në ushtrim të funksioneve dhe të përgjegjësive të përcaktuara në ligjin nr. 8872, datë 29.3.2002 “Për arsimin dhe formimin profesional në Republikën e Shqipërisë”, të ndryshuar, është i përbërë nga 10 (dhjetë) anëtarë:
a) Zëvendëskryeministrit dhe Ministër i Arsimit dhe Shkencës, bashkëkryetar;
b) Ministri i Punës, Çështjeve Sociale dhe Shanseve të Barabarta, bashkëkryetar;
c) Një përfaqësues i Ministrisë së Financave;
ç) Një përfaqësues i Ministrisë së Ekonomisë;
d) Katër anëtarë, përfaqësues të punëdhënësve;
dh) Dy anëtarë, përfaqësues të punëmarrësve.
2. Përcaktimi i anëtarëve të Këshillit, sipas shkronjave “c”, “ç”, “d” dhe “dh”, kryhet nga institucionet përgjegjëse që marrin pjesë në këtë Këshill, me kërkesën e përbashkët të Zëvendëskryeministrit dhe Ministër i Arsimit dhe Shkencës dhe të Ministrit të Punës, Çështjeve Sociale dhe Shanseve të Barabarta.
3. Këshilli bashkëkryesohet me sistem rotacioni nga Zëvendëskryeministri dhe Ministër i Arsimit dhe Shkencës dhe nga Ministri i Punës, Çështjeve Sociale dhe Shanseve të Barabarta dhe bashkëkryetarët e Këshillit:
a) thërrasin mbledhjet dhe i drejtojnë ato;
b) caktojnë rendin e ditës, drejtojnë diskutimet, bashkërendojnë punën, sigurojnë zbatimin e ligjit dhe marrjen e vendimeve të drejta;
c) marrin në konsideratë vendimet e marra përgjatë mbledhjeve të Këshillit dhe orientimet programore, kur ato janë marrë në përputhje me rregullat e përcaktuara në këtë vendim, pavarësisht nga vlerësimi i tyre individual.
4. Këshilli funksionon si më poshtë vijon:
a) Këshilli mblidhet mbi bazën e një kalendari, por jo më pak se një herë në katër muaj;
b) Bashkëkryetarët vendosin për datën dhe kohën e mbledhjeve të radhës, përveç rasteve kur vetë Këshilli ka vendosur ndryshe;
c) Çdo ndryshim në datën dhe kohën e vendosur për mbledhjet i njoftohet çdo anëtari, në mënyrë që të njihet me këto ndryshime;
d) Mbledhjet bëhen nëse në to janë të pranishëm të paktën gjysma e anëtarëve të Këshillit.
5. Këshilli formulon mendime dhe propozime lidhur me:
a) hartimin e strategjive dhe programeve kombëtare për arsimin dhe formimin profesional, drejtimet e politikave respektive dhe përgatitjen e akteve nënligjore;
b) përmirësimin e sistemit të arsimit dhe formimit profesional në përputhje me zhvillimet e sektorëve të ekonomisë dhe interesat e tregut të punës;
c) projektbuxhetin e parashikuar për AFP-në dhe metodologjinë e shpërndarjes së tij;
ç) standardet për vlerësimin e cilësisë dhe akreditimin e institucioneve të arsimit dhe formimit profesional;
d) zhvillimin e politikave dhe të programeve të veçanta, të kërkuara nga ministrat përgjegjës dhe rrugët e financimit të tyre;
dh) informimin e palëve për zhvillimet aktuale dhe perspektive të sistemit të AFP-së;
e) politikat dhe strategjitë e zhvillimit të sistemit të AFP-së;
ë) projektligjet dhe projektvendimet e propozuara për shqyrtim në Këshillin e Ministrave, që kanë lidhje me fushat e veprimtarisë së tij;
f) propozimin e grupeve të përkohshme të punës për çështje të caktuara të zhvillimit të AFP-së;
g) anëtarësimin në organizatat ndërkombëtare të institucioneve të AFP-së.
6. Funksionimi i Këshillit mbështetet nga sekretariati teknik, i cili përbëhet nga dy punonjës të Agjencisë Kombëtare të Arsimit, Formimit Profesional dhe Kualifikimeve (AKAFPK).
7. Sekretariati teknik bashkërendon veprimtarinë e Këshillit dhe kryen këto detyra:
a) Organizon mbledhjet e Këshillit dhe krijon kushtet e nevojshme për zhvillimin e tyre;
b) përpunon informacionet e propozuara në mbledhjen e Këshillit në formën e kërkuar për ekzekutim;
c) komunikon me kryetarin e radhës dhe me anëtarët e Këshillit në lidhje me rendin e ditës/ datën, orën dhe vendin e mbledhjes së Këshillit;
ç) shpërndan dokumentacionin e mbledhjes dhe informacione të tjera te anëtarët e Këshillit;
d) mban procesverbalin e mbledhjeve të Këshillit;
dh) arkivon dokumentacionin e mbledhjeve të Këshillit;
e) lehtëson funksionimin e grupeve të përkohshme të ngritura nga Këshilli.
8. Në faqen zyrtare të Ministrisë së Arsimit dhe Shkencës hapet një faqe e veçantë për veprimtarinë e Këshillit, për të cilin veprohet, si më poshtë vijon:
a) Sekretariati teknik i KKAFPK-së merr masat për hapjen e një lidhjeje të veçantë në faqen zyrtare në internet të ministrive për veprimtarinë e Këshillit Kombëtar të AFP-së;
b) Ky sekretariat përgatit dhe publikon, në mënyrë korrekte dhe të shpejtë, të gjitha informacionet që mund të bëhen publike;
c) Para publikimit merret miratimi i bashkëkryetarëve të Këshillit.
9. Ngarkohen dhe Ministria e Arsimit dhe Shkencës dhe Ministria e Punës, Çështjeve Sociale dhe Shanseve të Barabarta për zbatimin e këtij vendimi.
Ky vendim hyn në fuqi pas botimit në Fletoren Zyrtare.

